|  |
| --- |
| **Spilvės oro uostas** |
|  |
| IATA: - - ICAO: EVRS |
| Parametrai |
| Aerodromo tipas | civilinis |
| Miestas | Ryga |
| Aukštis virš jūros lygio | 1,6 m |
| Koordinatės | 56°59′28″ š. pl. 024°4′30″ r. ilg.﻿ / ﻿56.99111°š. pl. 24.07500°r. ilg.﻿ / 56.99111; 24.07500Koordinatės: 56°59′28″ š. pl. 024°4′30″ r. ilg.﻿ / ﻿56.99111°š. pl. 24.07500°r. ilg.﻿ / 56.99111; 24.07500 |
|
| Kilimo ir tūpimo takai |
| Kryptis | Matmenys | Danga |
| ilgis (m) | plotis (m) |
| 14/32 | 1650 | 50 | asfaltas |

**Spilvės oro uostas** (latv. *Spilves lidosta*, taip pat vadinamas *Rīgas Centrālā lidosta* – „Rygos centrinis oro uostas") – buvęs civilinis ir karinis oro uostas Latvijoje. Oro uostas įsikūręs 5 km į šiaurę nuo Rygos miesto centro. Aerodromas eksploatuojamas nuo Pirmojo pasaulinio karo. XX a. trečiame dešimtmetyje jis tapo pirmuoju tarptautiniu Rygos oro uostu. Atidarius Rygos tarptautinį oro uostą, 1986 m. reguliarus oro susisiekimas iš Spilvės oro uosto buvo nutrauktas.

Šiuo metu Spilvės aerodromas naudojamas bendrosios aviacijos skrydžiams, priimami iki 5,7 tonų masės orlaiviai, naudojama 1000 metrų pakilimo tako.

Istorija
--------

Spilvės oro uosto terminalo interjeras, 2 a.
Vokietijos avialinijos reiso Karaliaučius – Ryga – Talinas – Helsinkis tvarkaraštis, 1924 m.
Spilvės oro uostas pradėtas eksploatuoti I Pasaulinio karo metais. 1915 m. balandžio 15 d. aerodrome buvo dislokuotas Rusijos Imperijos Karo aviacijos 12 naikintuvų pulkas, skraidęs Moran, Sikorski ir Nieuport orlaiviais. Vėliau aerodrome buvo dislokuota žvalgybinė eskadrilė, skraidžiusi dviviečiais Voisin lėktuvais. 1918 m. Rygą užėmus bolševikams, 1918 m. gruodžio - 1919 m. vasario mėnesiais Spilvės aerodrome buvo dislokuota Raudonosios Armijos 1-oji aviacijos divizija. 1919 m. balandžio mėn. Rygą užėmus bermontininkams, Spilvės aerodrome buvo dislokuota Sachsenbergo eskadrilė. 1919 m. lapkričio mėn. išvadavus Rygą, Spilvės aerodrome likusiuose trijuose angaruose įsikūrė pagrindinė Latvijos karinių oro pajėgų bazė.

Reguliarūs keleivinio susisiekimo reisai pradėti XX amžiaus 3 dešimtmetyje. 

1923–1925 m. oro uoste buvo įsikūrusi pirmoji Latvijos aviakompanija „Latvijas Gaisa Satiksmes Akciju Sabiedriba", skraidžiusi į Taliną, Kauną, Klaipėdą, Berlyną ir Karaliaučių. 

Nuo 1928 m. oro uostą reguliariais komerciniais reisais su Berlynu per Karaliaučių, Maskva per Smolenską ir Leningradu per Taliną sujungė Vokietijos ir Sovietų Sąjungos aviakompanija „Deruluft". 1932 m. Lenkijos LOT pradėjo skrydžius iš Spilvės į Varšuvą per Vilnių ir į Helsinkį per Taliną. 1936 m. vokiečių aviakompanija „Lufthansa" pradėjo skrydžius Berlynas – Karaliaučius – Kaunas – Ryga – Talinas – Helsinkis. 1937 m. Švedijos „AB Aerotransport" (ABA) ir Sovietų Sąjungos „Aeroflot" pradėjo maršrutą Stokholmas – Ryga – Velikije Luki – Maskva. 

1937–1940 m. valstybinė aviakompanija „Valsts gaisa satiksme" skraidė iš Spilvės į Liepoją, buvo planuojama atidaryti reisus į kitus Latvijos miestus. 

1938 m. pagal architekto D. Zarinšo projektą pastatytas oro uosto terminalo pastatas. 

1939 m. rudenį atidarytas Lietuvos oro linijų reisas Kaunas – Ryga.

Sovietų okupacijos metais Spilvės oro uostas buvo naudojamas kaip „Aeroflot" bazė. Oro uostas smarkiai nukentėjo nuo karo veiksmų 1941 m. ir 1944 m.

Šeštajame dešimtmetyje įrengtas žiedinis riedėjimo takas, prailgintas pakilimo takas. 1956 m. pastatytas terminalas – reikšmingas stalininio ampyro pavyzdys.

XX amžiaus 9 dešimtmetyje keleiviniai skrydžiai iš Spilvės oro uosto buvo perkelti į netoliese naujai pastatytą Skultės (Riga International, RIX / EVRA) oro uostą.

Oro uoste iki XX amžiaus dešimtojo dešimtmečio veikė didelė aviacijos mokykla. Joje buvo rengiami pagrindinių sovietinių lėktuvų tipų – Il-18, Il-62 ir Tu-134 pilotai ir mechanikai.

Dabartinė eksploatacija
-----------------------

Spilvės aerodromas yra įtrauktas į Latvijos skrydžių vadovą „VFR Guide Latvia". Greta dvejų senų angarų XXI a. I dešimtmetyje pastatytas naujas (3-asis) angaras, skirtas 4–5 orlaiviams (jame laikomi ultralengvieji ir akrobatiniai orlaiviai). Palydovinėse nuotraukose matomas didesnis angaras, skirtas talpinti iki 12 orlaivių, pradedant ultralengvaisiais ir baigiant Cessna 210. Aerodromo šiaurės rytuose esantis antrasis angaras yra naudojamas ultralengviesiems orlaiviams ir skraidyklėms.

Spilvės aerodromas taip pat naudojamas kaip pilotų mokymo bazė.

Oro uosto terminalo pastate įsikūręs Latvijos aviacijos muziejus.

Išnašos
-------

1. ↑   Archyvuota kopija 2020-10-22 iš Wayback Machine projekto.
2. ↑

Nuorodos
--------

* Spilvės aerodromo tinklalapis
* Spilvės aerodromo mėgėjų puslapis Archyvuota kopija 2012-02-06 iš Wayback Machine projekto.
* Šiek tiek istorijos ir nuotraukų apie Spilvės aerodromą[neveikianti nuoroda] (latvių k.)
* Latvijos aviacijos bendruomenės svetainė